CELEX: 32021D1145
Language: hu
Date: 2021-06-30 00:00:00
Title: A Bizottság (EU) 2021/1145 végrehajtási határozata (2021. június 30.) a 2009/103/EK európai parlamenti és tanácsi irányelvnek a Montenegróban és az Egyesült Királyságban szokásosan üzemben tartott gépjárművek gépjármű-felelősségbiztosításának ellenőrzése tekintetében való alkalmazásáról (EGT-vonatkozású szöveg)

2021.7.13.   
               
               
                  HU
               
               
                  Az Európai Unió Hivatalos Lapja
               
               
                  L 247/100
               
            
         A BIZOTTSÁG (EU) 2021/1145 VÉGREHAJTÁSI HATÁROZATA
         (2021. június 30.)
         a 2009/103/EK európai parlamenti és tanácsi irányelvnek a Montenegróban és az Egyesült Királyságban szokásosan üzemben tartott gépjárművek gépjármű-felelősségbiztosításának ellenőrzése tekintetében való alkalmazásáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a gépjármű-felelősségbiztosításról és a biztosítási kötelezettség ellenőrzéséről szóló, 2009. szeptember 16-i 2009/103/EK európai parlamenti és tanácsi irányelvre (1) és különösen annak 2. cikke b) pontjára, összefüggésben 8. cikke (2) bekezdésével,
         mivel:
         
                     (1)
                  
                  
                     A 2009/103/EK irányelv 8. cikke (1) bekezdésének második albekezdése értelmében a harmadik országban szokásosan üzemben tartott gépjárműveket úgy kell kezelni az érvényes zöldkártya vagy az e gépjárművek használatára vonatkozóan kötött határbiztosítási szerződés megkötésére vonatkozó igazolás tekintetében, mint az Unió területén szokásosan üzemben tartott gépjárműveket, ha minden tagállam nemzeti irodája – valamennyien a kötelező felelősségbiztosításra vonatkozó tagállami szabályozásban rögzített egyes feltételeknek megfelelően – külön-külön garantálja az ilyen gépjárművek által a területükön okozott balesetekből keletkező kárigények kiegyenlítését.
                  
               
                     (2)
                  
                  
                     A 2009/103/EK irányelv 2. cikke értelmében az említett irányelv 8. cikke akkor alkalmazandó harmadik országban szokásosan üzemben tartott gépjárművekre, ha a tagállamok nemzeti irodái és a harmadik ország nemzeti irodája megállapodást kötöttek egymással. Annak érdekében, hogy az említett irányelv 8. cikke alkalmazható legyen az ilyen gépjárművekre, a Bizottságnak meg kell határoznia a rendelkezés említett gépjárművekre való alkalmazásának kezdőnapját és azokat a gépjárműtípusokat, amelyekre a rendelkezés alkalmazandó, miután a tagállamokkal szorosan együttműködve megbizonyosodott a megállapodás létrejöttéről.
                  
               
                     (3)
                  
                  
                     2002. május 30-án az Európai Gazdasági Térség tagállamainak és más társult államoknak a nemzeti irodái megállapodást kötöttek, amelynek értelmében az e megállapodásban részes többi fél területén szokásosan üzemben tartott gépjárművek által a területükön okozott balesetekből keletkező kárigények kiegyenlítése garantálva van, függetlenül attól, hogy e gépjárműveknek van-e biztosításuk (a továbbiakban: megállapodás).
                  
               
                     (4)
                  
                  
                     2021. január 6-án a tagállamok, valamint Andorra, Bosznia-Hercegovina, Izland, Liechtenstein, Norvégia, Szerbia, Svájc és az Egyesült Királyság nemzeti irodái a megállapodást módosító függeléket írtak alá a megállapodás hatályának Montenegró nemzeti irodájára való kiterjesztése céljából. A függelék a Montenegró területén szokásosan üzemben tartott és a megállapodás hatálya alá tartozó gépjárművek tekintetében a biztosítás ellenőrzésének eltörlésére irányuló gyakorlati intézkedésekről rendelkezik.
                  
               
                     (5)
                  
                  
                     Az Egyesült Királyság nemzeti irodája aláírta a 2002. május 30-i megállapodást. Nagy-Britannia és Észak-Írország Egyesült Királyságának az Európai Unióból való kilépése nem változtatta meg a helyzetet a nemzeti iroda által a többi érintett nemzeti irodával szemben vállalt kötelezettségek tekintetében.
                  
               
                     (6)
                  
                  
                     Ezért a Montenegróban és az Egyesült Királyságban szokásosan üzemben tartott gépjárművek tekintetében a 2009/103/EK irányelv szerinti felelősségbiztosítás-ellenőrzés eltörléséhez szükséges valamennyi feltétel teljesül,
                  
               ELFOGADTA EZT A HATÁROZATOT:
         
            1. cikk
            2021. augusztus 2-től kezdve a tagállamok tartózkodnak a felelősségbiztosítás ellenőrzésétől a Montenegróban szokásosan üzemben tartott gépjárművek valamennyi típusa tekintetében azok Unió területére történő belépésekor, az ebben az országban nyilvántartásba vett katonai gépjárművek kivételével.
         
         
            2. cikk
            2021. augusztus 2-től kezdve a tagállamok tartózkodnak a felelősségbiztosítás ellenőrzésétől az Egyesült Királyságban szokásosan üzemben tartott gépjárművek valamennyi típusa tekintetében azok Unió területére történő belépésekor, az ebben az országban nyilvántartásba vett katonai gépjárművek kivételével.
         
         
            3. cikk
            A tagállamok haladéktalanul tájékoztatják a Bizottságot az e határozat alkalmazása érdekében hozott intézkedésekről.
         
         
            4. cikk
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Brüsszelben, 2021. június 30-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 263., 2009.10.7., 11. o.